
ישיבת ועדת החקירה הפרלמנטרית להתנהלות המערכת הפיננסית 
בהסדרי אשראי ללווים עסקיים גדולים
26/07/2017

הכנסת העשרים
מושב שלישי
<פרוטוקול מס' 1>
מישיבת ועדת החקירה הפרלמנטרית 
להתנהלות המערכת הפיננסית בהסדרי אשראי ללווים עסקיים גדולים
יום רביעי, ג' באב התשע"ז (26 ביולי 2017), שעה 9:30
<סדר היום:>
<ישיבת הפתיחה>
נכחו:

<חברי הוועדה:> 
איתן כבל – היו"ר

רוברט אילטוב

יגאל גואטה

דב חנין

חיים ילין

איילת נחמיאס ורבין

רועי פולקמן

עיסאווי פריג'

יואב קיש
חברי הכנסת:
שלי יחימוביץ
סתיו שפיר
<ייעוץ משפטי: >
אתי בנדלר
איתי עצמון
<מנהל/ת הוועדה:>
לאה ורון
<רישום פרלמנטרי:>
רמי בן שמעון
<ישיבת הפתיחה>
<היו"ר איתן כבל:>
בוקר טוב לכם, חברות וחברים. גברתי מנהלת ועדת החקירה, גברתי היועצת המשפטית, היועצים המשפטיים, דובר, רשם, חברי לוועדה. אני מניח שבמהלך הזמן יגיעו גם החברים הנוספים. אני לא רק מקווה ומצפה, אני תובע שאנחנו שחלק מהרצינות שלנו יהיה ההרכב שלנו. נעסוק בהמשך לגבי כללי המשחק בתוכנו, גם אם בסוף לא תהיה חקיקה. אלה דברים חשובים בכל הנוגע לרצינות שלנו.
הכותרת שלנו היא: ישיבת ועדת החקירה הפרלמנטרית להתנהלות המערכת הפיננסית בהסדרי אשראי ללווים עסקיים גדולים. לפני שאקרא פתיח קצר, ברשותכם, אני רוצה להבהיר – תכף נעסוק בשאלות טכניות ובשאלות שנוגעות לתהליכים בפגרה – שאני רוצה ש"נעלה על הספינה", זה בעצם המפגש הזה.
בפגרה, עיקר העבודה תהיה עבודה של הצוות שילווה אותנו. הכנה כדי שנוכל לעשות את עבודתנו נאמנה. בכל ועדה, החלק הכי חשוב זה האיסוף, קביעת התכנים, קביעת הנושאים וקביעת דרך ההתנהלות שלנו.

עם חזרתנו מהפגרה יתקיימו עם כל הגורמים שתי ישיבות ראשונות שתאפשרנה לכמה שיותר חברי כנסת להביע את עמדתם, את דעתם בעניינים השונים שמונחים לפתחנו, רעיונות שלהם. לאחר מכן נקיים ישיבה אחת או שתיים עם החברה האזרחית בהן החברה האזרחית תוכל לבוא לפנינו ולהציג את הדברים.

אני גם אומר לכם שבכוונתי לפעול כך שאופן הישיבה שלנו יהיה אחר. אנחנו לא נשב באופן בו אנחנו יושבים כעת. בכוונתי, אם זה יתקיים פה, שאנחנו נשב בצד אחד - - -
<יואב קיש (הליכוד):>
כמו בוועדת חוץ וביטחון.

<היו"ר איתן כבל:>
זה נכון.

<לאה ורון:>
כמו במפגש עם - - -

<היו"ר איתן כבל:>
בדיוק. שהיה, דרך אגב, מאוד מוצלח.

אני אגיד לך מה היתרון לעניין שלנו - - -

<יואב קיש (הליכוד):>
כל הוועדה יכולה להיות בצד אחד.

<היו"ר איתן כבל:>
בדיוק. זה לא רק שהיא יכולה. תזכור, אנחנו לא ועדה מוועדות הכנסת הרגילות. אנחנו ועדה בה צריך שייראה שהחברים יושבים אל מול האנשים מולנו. התכנית שלי – שלנו, כך אני מקווה – שהיא תעשה באופן של שימוע.
אחת הנקודות המרכזיות, אני כבר אומר לכם, היא שהנושאים שיונחו לפתחנו הם נושאים לא פשוטים. אלה נושאים מקצועיים מהמדרגה העליונה, והנחת העבודה שלי היא שגם ידאגו לעשות לנו חיים קשים, לא במובן הטכני של המילה, אלא בחומר ויעלו כל מיני עניינים שחלק מאתנו יכולים למצוא את עצמם עם עיניים פקוחות לרווחה.

לכן, לפחות במה שתלוי בי, אעשה כל מאמץ שיהיו פה צוותים מובילים. אומר לשם ההמחשה והדוגמה, נניח שקיש ואיתן כבל יובילו את השימוע מול בנק הפועלים – סתם אני אומר את זה, רק לשם הדוגמה – איילת וחיים יובילו את זה מול בנק לאומי.
הם מתמקצעים בכל השאלות הנוגעות בעניין מאל"ף ועד תי"ו. הם יהיו השואלים הראשיים, המרכזיים והמקצועיים. כמובן ששאר החברים יוכלו לאחר מכן להוסיף שאלות, אבל כדי שההתמקצעות והמקצוענות שלנו יהיו ברמה גבוהה מאוד, אנחנו חייבים להפגין כאן מקצועיות ומקצוענות מהמדרגה העליונה.
ברשותכם, אני יכול לומר לכם שאני ארצה שנתאם בינינו, אם יתאפשר, לא רק שיח מקצועי עם הצוות שילווה אותנו אלא להכין כמה שעות של הרצאות פרונטליות שיביאו אנשים בפנינו סביב הנושאים הנוגעים בתחום, שיכניסו אותו כך שנדע לדבר את השפה. יעזרו לנו לדבר את השפה. אנחנו גם נכין לחברי הכנסת ולאורחים שלנו מילון מושגים ומונחים. אין לי ספק שבמהלך הדיון - - -

בוקר טוב, בוקר טוב. ברוך הבא, ברוך הבא. ברוך רופא חולים.

<יגאל גואטה (ש"ס):>
תודה.

<היו"ר איתן כבל:>
תן לי לתת לך חיבוק, אח שלי.

<איילת נחמיאס ורבין (המחנה הציוני):>
איתן, תנדב חיבוק גם ממני, בבקשה.

<לאה ורון:>
הוא יצא אתמול בית חולים.

<יגאל גואטה (ש"ס):>
תכנית יפה הייתה לך אתמול בטלוויזיה.

<איילת נחמיאס ורבין (המחנה הציוני):>
תודה רבה.

<לאה ורון:>
הנה, גם חבר הכנסת אילטוב הגיע.

<היו"ר איתן כבל:>
אתה יכול לשבת איפה שאתה רוצה.

<לאה ורון:>
איפה שתשב, ישימו לך שלט, חבר הכנסת אילטוב.

<היו"ר איתן כבל:>
רציתי שנתרגל כבר לשבת בצד אחד כי הישיבה שלנו תהיה בפעם הבאה לאורך.

בשמי ובשם כולם ואני בטוח שבשם כל הכנסת, ברוך רופא חולים. אני שמח מאוד לראות אותך כאן, אנחנו שמחים לראות אותך כאן, ואני באופן אישי, מי כמוך יודע.
ברשותכם, נעשה דין אחד-שניים בתוכנו כדי שיציגו בפנינו ונתחיל לדבר את השפה. חשוב שנבין את השפה, נדבר את השפה - - -
<חיים ילין (יש עתיד):>
אלו סוגי תספורות יש - - - סלסול, גוונים - - -
<היו"ר איתן כבל:>
יש הרבה סוגים, נכון.
עוד דבר שאנחנו לא נדון בו עכשיו אבל אני אעביר לכם אותו במסמך, חבר הכנסת אילטוב, חברים, אחת הנקודות החשובות היא היום שבו אנחנו נקיים את הדיונים. השאיפה האמתית שלי, וכמובן שאנחנו נדרש להתכנס על פי רוב חברי הוועדה, היא לעשות את זה או בראשון או בחמישי ואז, קודם כל, כל הפוקוס יהיה על הוועדה, לא יהיה לנו מצב שצריך לרוץ מוועדה לוועדה להצביע הצבעות כאלה ואחרות. זה גם יראה סוג של רצינות מצדנו.

אני מקווה שנצליח להגיע. תבינו, זה קשה לי לא פחות מלכל אחד אחר, אין לי איזו פריבילגיה מיוחדת בעניין.
עוד דבר שאני יכול לומר לכם הוא שערוץ הכנסת יוכל לשדר אותנו ויש לזה גם את חשיבות בפני עצמה, מעבר לעובדה שיש כאן כמה וכמה ערוצי אינטרנט שיעבירו אותנו: "דה מרקר" אולי גם, אינני יודע, "כלכליסט". אבל אני יודע שחוץ מ"דה מרקר" לפחות עוד איזה גוף אחד יעביר את כל הדיונים בשידורים ישירים באינטרנט. אני חושב שיש משמעות שערוץ הכנסת מעביר את זה בצורה סדורה. 

אני גם רוצה את "אולם ירושלים". "אולם ירושלים" מאוד מתאים לנו, אפילו יותר מ"נגב" בגלל האופן שבו - - -

<איילת נחמיאס ורבין (המחנה הציוני):>
לא לגמרי.
<היו"ר איתן כבל:>
לגמרי. ההבדל בינינו הוא שבדקתי.
<איילת נחמיאס ורבין (המחנה הציוני):>
עשינו את השימוע לגז - - -
<היו"ר איתן כבל:>
אני אגיד לך מה העניין, אם אנחנו רוצים שזה ייראה, אז "אולם ירושלים" יותר טוב.
<איילת נחמיאס ורבין (המחנה הציוני):>
- - - גם זה אולם מעולה.

<היו"ר איתן כבל:>
נראה. הרי זה עניין טכני, יקירה. בסוף נעשה את הדבר הכי נכון מבחינתנו.

ברשותכם אני רוצה לקרוא פתיח של הוועדה. לאחר מכן, כל אחד מהחברים המכובדים - - -
<רוברט אילטוב (ישראל ביתנו):>
רגע. יש כאלה שעוד חושבים שראש הממשלה מופיע?

<איילת נחמיאס ורבין (המחנה הציוני):>
אמרו שהוא יופיע, הוא רק מאחר. ראש הממשלה לא מאחר, הוא מתמהמה.
<עיסאווי פריג' (מרצ):>
למה הכיסאות ריקים? אין מוזמנים?
<היו"ר איתן כבל:>
היום זה בתוכנו, חברי הכנסת. פתחתי ואמרתי שבפתיחת המושב הבא, שני הדיונים הראשונים יהיו דיונים לחברי הכנסת בשיח פתוח ולאחר מכן, לחברה האזרחית שני דיונים נוספים. אחר כך, על פי תכנית העבודה שנסכם אותה כאן בתוכנו ביחד.

<רוברט אילטוב (ישראל ביתנו):>
לפני שאתה מקריא, דיברת על ימי ראשון או חמישי – כולל פגרה או לא כולל פגרה?
<היו"ר איתן כבל:>
אמרתי שבפגרה אולי נתכנס פעם-פעמיים. אני אנסה. בפגרה, העבודה תהיה, בראש ובראשונה, של הצוות שיילווה אותנו. יהיה צוות מקצועי שאנחנו מנסים להקים אותו. זה קשה מאוד כי אין מישהו פה שהוא לא נגוע. זה פשוט קטע. אנשים טובים שהיו שמחים מאוד להיות חלק, וקשה מאוד מאוד - - -

<עיסאווי פריג' (מרצ):>
מה זה נגוע?
<היו"ר איתן כבל:>
שהוא עבד עם הבנק, היה בבנק, אשתו עובדת בבנק, נותן שירותים כאלה ואחרים - - -
<יגאל גואטה (ש"ס):>
או שיש לו חשבון בבנק.
<היו"ר איתן כבל:>
זה לא.
<איילת נחמיאס ורבין (המחנה הציוני):>
לא? אז אני רוצה להגיד לך - -

<עיסאווי פריג' (מרצ):>
זה נגוע?

<איילת נחמיאס ורבין (המחנה הציוני):>
- - בגלל זה כולנו נגועים. אבל לכולנו יש ריפוי טבעי לניגוד העניינים.

<היו"ר איתן כבל:>
זה לא נקרא נגוע. גם אלה שייכתבו על זה שאנחנו נגועים – גם הם נגועים, כי גם להם יש חשבונות בבנק.

<חיים ילין (יש עתיד):>
לפי התפיסה הזאת, בנט לא יכול להיות שר החינוך.
<היו"ר איתן כבל:>
למה?

<חיים ילין (יש עתיד):>
יש לו ילדים בבית ספר.

<היו"ר איתן כבל:>
זו לא הכוונה. כשמדברים על ניגוד עניינים, מדברים על זה שהוא נתן שירותים לבנק. העניינים ברורים. העבירו אלינו שמות, רק כמעט כולם, להוציא אחד, חלק מהם היו מאוד שמחים אבל חלק מהם כבר טבולים בתוך הבנק לגמרי, מכל הזוויות: פעילות בנקאית, עושים להם עבודות, עושים לנו עבודות. 

אם יש מישהו מהחברים כאן שחושב, שמכיר, שיודע שיש איזו אישיות שיכולה לסייע לנו – צריך גם להיות ברור שלא נבחר שלושה שהם מומחים באשראי. צריך שיהיה לנו את האיזון בתהליך הזה, לכן העבודה היא לא פשוטה.
<רועי פולקמן (כולנו):>
אני מציע - - -

<עיסאווי פריג' (מרצ):>
איך בוחרים את הצוות המקצועי?

<היו"ר איתן כבל:>
זו בדיוק הנקודה, אמות המידה. מה קבענו, מה הכנסת אישרה לנו בתהליך. וגם כאלה שיכולים לעזור לנו בהבנה של המפתח בארץ ובעולם. עוד נעסוק בזה בנפרד.
<רועי פולקמן (כולנו):>
אני מציע שננסה בתחילת הדרך להגדיר את שאלות הבחינה המרכזיות כי בהתאם לזה גם נדרוש את החומרים.
<היו"ר איתן כבל:>
אתה נוגע בנקודה. לכן אמרתי שתי פגישות. אתה מתכתב בדיוק עם העניין.
ברשותכם, אני רוצה להקריא את הפתיח. לאחר מכן אני אאפשר לכל אחד מכם שירצה לומר את דבריו, כולם רשומים, לכולם אתן לדבר. הרצון שלי הוא לסכם את שתי הישיבות; האחת, לעשות מפגש עם המומחים. ודבר שני, להגדיר לעצמנו, כמו שאמרת רועי, את הכיוון. כי למלאכת האיסוף יש משמעות פעמיים.
אני אומר את זה גם פה ליואב קיש חברי, אני מנצל את ההזדמנות גם לומר לו תודה על שבכל הנוגע לוועדת הכנסת הוא מנסה לתת לנו את הסיוע. איילת, היית בדיון, חיים גם היה, עם שרת המשפטים כי זו שאלה שצפה ועולה תמיד. וזה מתכתב גם עם מה שאמרת.

אנחנו בתקופת הפגרה נקבע לעצמנו בהתאם לכללים של מה אנחנו רוצים לטפל ובמה לעסוק, את רשימת המוזמנים ואת רשימת הנושאים שאנחנו מבקשים לגעת בהם. זה אומר שהנהלת הוועדה תצטרך כבר להוציא הודעות שבכוונתנו לתאם, לא כבר להגיד לו ביום זה וזה, אלא בכוונתנו - - -
<חיים ילין (יש עתיד):>
יש לי בעיה שאנחנו כבר רותמים את הסוסים - - -
<היו"ר איתן כבל:>
אני לא רותם עדיין שום דבר.

<יגאל גואטה (ש"ס):>
תן ליושב-ראש לסיים ואחרי זה נדבר כולנו.

<חיים ילין (יש עתיד):>
הייתה לנו ישיבה וקבענו, לא כולם היו, אבל אני חושב שצריך לשים את זה - - -

<היו"ר איתן כבל:>
זה מה שאני עושה.

<חיים ילין (יש עתיד):>
קבענו שבשלב ראשון, מעבר לנוכחות שלנו, זה וולונטרי. אנחנו או חקיקה או ועדת חקירה ממלכתית.
<רועי פולקמן (כולנו):>
לא ממלכתית.
<היו"ר איתן כבל:>
חברים יקרים, אני אתו. בואו לא ננהל ויכוח על מה שהוא לא קיים. אמרנו שנעשה את כל המאמץ לעשות ולפעול ולראות. לכן הפגרה נפלה לידנו כפרי בשל מהבחנה הזו. אם נראה שאנחנו עומדים, חס וחלילה, בפני שוקת שבורה שמעמידה אותנו בחוסר יכולת לפעול, אנחנו נחליט או ללכת לממד חקיקתי או ללכת אפילו לממד של ועדת חקירה ממלכתית.
<חיים ילין (יש עתיד):>
נכון. אבל זה, אמרנו, בצוות קטן - - -

<היו"ר איתן כבל:>
נכון, אמרתי את זה. זה גם יצא כהודעה לעיתונות, אז לא הייתה בעיה.

<חיים ילין (יש עתיד):>
עזוב, אנחנו לא מתכתבים עם הח"כים דרך העיתונות.

<היו"ר איתן כבל:>
חברים יקרים, אני מתכבד לפתוח את הישיבה הראשונה של ועדת החקירה הפרלמנטרית להתנהלות המערכת הפיננסית בהסדרי אשראי ללווים עסקיים גדולים.
אנחנו יוצאים הבוקר למסע. במהלך המסע הזה נפגוש את האמת, אך גם את השקר. נפגוש את הכלכלה והמדיניות של גופי הרגולציה, הבנקים והגופים המוסדיים, אך גם את הפוליטיקה שבהם – ויש שם הרבה פוליטיקה.
נפגוש באופן אישי את אלה שנתנו את הכסף – הבנקאיים בעבר ובהווה. נפגוש גם את אלה שהיו אמורים לשמור על הכסף – הרגולטורים המכהנים ואת אלה שכיהנו באותן השנים.
הציבור יזכה לראות במו עיניו את ראשי המערכת הפיננסית, הציבורית והפרטית, נדרשים לספק תשובות על ההחלטות ותהליכי קבלת ההחלטות שלהם שהשפיעו על הכסף שלנו.
המנדט שניתן לנו על ידי הכנסת הוא לבדוק את תהליכי קבלת ההחלטות והשיקולים שנשקלו מאז שנת 2003 בכל הנוגע לאשראי שניתן ללווים עסקיים גדולים. ואנחנו כולנו מתכוונים לעמוד במשימה.
הגיע הזמן שהכנסת תראה לציבור שהיא יכולה. יש לנו כאן, לכולנו, הזדמנות מצוינת להפגין את יכולותינו, את דאגתנו לאזרח ואת המקצועיות שלנו. לא הכול זה פוליטיקה של ימין ושמאל; לא הכול זה פוליטיקה של חילוניים ודתיים; לא הכול זה פוליטיקה של יהודים וערבים.
במשך יותר מדי שנים סובלת הכנסת מדימוי גרוע ורמת אמון נמוכה מצדו של הציבור – במידה מסוימת חלק מהביקורת הוא נכון. וחשוב שנאמר זאת. 
נקיים תהליך ראוי, מקצועי, אחראי – עינינו ולבנו יהיו נתונים לאזרחים בלבד. אין בכוונתנו להגן לא על בנק כזה או אחר, לא על מפקח כזה או אחר ולא על רשות כזו או אחרת.
נפעל בנחישות ובאומץ על מנת להגיע לאמת – מה קרה שם במשך כל השנים הללו? איך ייתכן שמיליארדי שקלים נמחקו בצורה הזו?
אם לא נצליח לייצר תהליך ראוי, מקצועי ואחראי, שבסופו יש המלצות אופרטיביות שימנעו תופעות אשראי שליליות כפי שראינו – אז נכשלנו. אין בכוונתי, בכוונתנו, להיכשל. בכוונתנו להצטיין ולהוציא תחת ידנו את התוצאה הטובה ביותר עבור הכלכלה הישראלית ועבור הציבור הישראלי.
בימים אלה אנחנו מגייסים צוות מקצועי של מומחים מהשורה הראשונה, בתחומי המימון, המדיניות, החקירות הכלכליות, האשראי והממשל התאגידי. הצוות המקצועי יחל לעבוד כבר בפגרת הקיץ של הכנסת – משימתו הראשונה תהיה להגדיר את סוג המידע שדרוש לנו, לאסוף אותו ולנתח אותו.
זה יהיה המבחן הראשון של כל הגורמים למידת שיתוף הפעולה שלהם עם הוועדה. אני מבקש להיות ברור בעניין – אם ישתפו פעולה עם העניין, אז לא יהיה צורך בתיקון חקיקה, אבל אם לאו, נעגן זאת בחקיקה מיד עם פתיחת מושב החורף ובלי היסוס.

מיד עם חזרת הכנסת למושב החורף, ולאחר שמרבית המידע הכתוב יהיה ברשותנו, נתכנס לשתי ישיבות נוספות עם החברה האזרחית ונציגי הגופים החוץ-פרלמנטריים. זה בנוסף לשתי ישיבות שנקיים לכל חברי הכנסת עם הגורמים המקצועיים.
לאחר מכן, נקיים מספר ישיבות נוספות בנושאים מרכזיים שנחליט עליהם כצוות שהם נושאי ליבה שחשוב לנו לעסוק בהם.
אחת מהמטרות של הישיבה הזו, מעבר להצהרת הפתיחה של חברי הוועדה, היא להתחיל ולדון בנושאים מרכזיים ועניינים שחשוב שניתן עליהם את הדגש.
נבנה תהליך למידה מקצועי ושיטתי שיאפשר לחברי הוועדה להתמקצע בתחומים השונים. נלמד את הנושאים, נבין אותם, ובעיקר נדע מה לשאול ואת מי. נזמין מומחים שונים, מהארץ ומהעולם, להופיע ולהביע בפנינו את עמדתם לגבי הנושאים שאנחנו נדרשים לבדוק. הוועדה תזמן בעלי תפקידים מגופי הפיקוח, בעבר ובהווה, כמו גם בעלי תפקידים מכהנים וכאלה שכיהנו בבנקים ובגופים המוסדיים, שיגיעו כדי לענות על שאלותינו.

יש לנו הזדמנות לבדוק היטב ובעיקר למנוע מקרים דומים בעתיד. אני אומר לכולנו, נעשה ובעזרת השם גם נצליח. תודה רבה.
<יואב קיש (הליכוד):>
תודה, יושב ראש-הוועדה, איתן כבל. האמת שאני רגיל לראות אותך מדבר ולא מקריא. זה נדיר, אני צריך לציין את הרגע הזה.
ראשית, יצטרפו אלינו בהמשך היום שני חברים חדשים, בוועדת הכנסת אנחנו נעביר את חברות שלהם: חבר הכנסת עיסאווי פריג' שנמצא פה אתנו כבר וחבר הכנסת משה גפני שממעמד של משקיף יעבור למעמד של חבר. זה נעשה בעקבות הגדלת מספר חברי הוועדה ל-11 חברים. אנחנו נשלים את המהלך הזה היום במליאה.

עוד מילה לגבי המינהלות. הנושא של תיאום הפגישות, צריך לעשות את זה ממש מוקדם ככל האפשר. אני חושב שלא ראוי ולא נכון שנתחיל להיפגש באוגוסט, זו תהיה טעות איך שלא תסתכל על זה. אנשים עם תכניות.

<היו"ר איתן כבל:>
צודק.

<יואב קיש (הליכוד):>
אני אומר שגם בחודש ספטמבר ראוי שנחיל שם את פגישות ההכנה שדיברת עליהן, אבל ראוי שניתן התראה מראש, בוודאי לכל החברים, כי אנשים גם נוסעים.
<היו"ר איתן כבל:>
אני יכול לומר לך – הנה כאן נמצאת מנהלת הוועדה – אחד הנושאים החשובים זה היכולת שלנו לתאם את עצמנו מבעוד מועד. זו אחת הנקודות החשובות ביותר להצלחת עבודתנו. אני אומר את זה בצורה ברורה מאוד לנו וגם למנהלת.
<יואב קיש (הליכוד):>
אנחנו באמת נשתדל לעשות תיאומים מוקדמים ככל האפשר, אבל גם מהחברים צריך לצפות לשים את זה בסדר עדיפות גבוה ולהבין שפה אין מה לעשות, זה משהו שדורש מכולנו מחויבות גם בעניין הזה. הוועדה צריכה להיות אחראית על התיאום המוקדם ככל האפשר והחברים צריכים להגיד: זה סגור לי לעוד חודש וחצי ואני יודע שזה סגור ואני מחויב לזה.
המטרה של הוועדה, לי היא מאוד טבעית, אני מסתכל על זה כמו תחקיר בחיל האוויר: היו טעויות קשות בעבר, אנחנו רוצים ללמוד מהן כדי שלא לעשות אותן מחר. יכול להיות שחלק מהן כבר תוקנו וכבר הופקו הלקחים, אבל הייתה פה מחאה ציבורית אמתית שדרשה להביא את הנושא הזה לשולחן הכנסת, וזה הגיע לשולחן הכנסת וזה עשה כמה גלגולים.
בגלגול הזה, אני מקווה, שנוכל להסתפק כי אני חושב שוועדת חקירה ממלכתית זה מהלך שאולי נידרש לו אבל כרגע אני לא מרגיש שלם אתו. אני חושב שהמהלך הזה, הנוכחי, הוא יותר נכון ויותר בריא לתיקון.

אסור שאנחנו – אמרת שכל הישיבות או רובן יהיו משודרות – אסור שזה ישפיע על מהלך העבודה של הוועדה הזו. אם יתחיל פה מצעד פופוליזם מצד כולנו – אני לא מפריד את עצמי מהכלל. לפעמים, כשהמצלמות האלה פתוחות, אז אנחנו חוטאים לתפקיד שלנו בוועדה הזו.
בעניין הזה כולנו צריכים לגלות אחריות ולהבין שאנחנו לא מחפשים לצלוב אף אחד. יש את הסרטון הזה מארות הברית על המנהל בנק – אז כולם שם הרוויחו קופונים. אבל אני חושב שבסופו של דבר אפשר להשיג אותו הישג גם בלי ההצגה התקשורתית, גם בלי שאנחנו שורפים בדרך את הקשרים עם המגזר העסקי וגם עם הבנקים, גם עם הרגולטורים. זו תהיה טעות מצדנו אם נגיע למקומות האלה.

בעניין הזה כל חברי הוועדה, אני מרגיש מאוד נוח עם האנשים שנמצאים פה לצדי, אנשים ונשים, יש פה נבחרת טובה מאוד ואני סמוך ובטוח שנעמוד גם במשימה הזאת.

<היו"ר איתן כבל:>
תודה, אדוני.

<יואב קיש (הליכוד):>
בשעה 10:30 אלך לוועדת הכנסת כי אנחנו מנקים שולחן, אז אעזוב לפני סוף הישיבה. לפעמים יש נטייה – לפעמים אולי מוצדקת יותר, אבל ברוב המקרים לא – להפוך גם את הטייקונים וגם את הבנקאים לאויבי העם. בעיני זו טעות.

אנחנו צריכים להבין ולהתייחס לזה ברצינות. צריך להבין היטב שהבנקים והאשראי שהם נותנים, זה מנוע צמיחה מספר אחד בשוק, במשק. אם נייצר איזושהי סיטואציה שכל זה ייפגע מעבר למה שצריך בשביל ללמוד את הלקחים, אנחנו יכולים לעשות נזק גדול מאוד.
לכן, האווירה גם כלפי הבנקאים, גם כלפי הרגולטורים, תהיה אווירה של שמירה על הכבוד, למידת מה שהיה בעבר בשביל לתקן לעתיד. אף אחד לא ינסה "לעשות סיבוב", זו לא מטרת הוועדה הזו.
אנחנו נדרוש – בעניין הזה אני שותף לאמירתך – את שיתוף הפעולה המלא של הרגולטורים והבנקאים, כולל בתפקידי עבר. אנחנו נצטרך את זה. אנחנו נוביל את המהלך הזה בתקופת הפגרה כדי לראות האם באמת המהלך הזה מתגשם וקורה.
אם נראה שהוא קורה ואין אתו בעיות, אז מן הסתם לא נמשיך להליך חקיקה. אם נגלה שיש אתו בעיות – דרך אגב, יכול להיות שיש בעיה אובייקטיבית בנושא הגשת חומר מסווג. יכול להיות שרק לזה נצטרך אולי לתת מענה חוקי בחקיקה, אבל יכול להיות שגם על זה נצליח להתגבר.

אם לא נצליח להתגבר, אני אומר, על אחת משתי הבעיות האלה – נוביל בוועדת הכנסת מהלך שאנחנו כבר עובדים עליו, נתחיל אותו כנראה אחרי חודש אוגוסט כי באוגוסט לא נוכל להתרכז פה בחקיקה, אבל בהחלט נקדם כך שנגיע לפתיחת המושב עם החלטה ברורה לאיזה כיוון אנחנו הולכים.
בסופו של דבר, ממה ששמענו יש לנו הרגשה של שיתוף פעולה ואני מקווה שלא נצטרך להגיע גם לחקיקה בנושא.

<היו"ר איתן כבל:>
תודה. תודה לך, יואב.

אני מעביר את רשות הדיבור לאיילת חברתי שהיא מחוללת הצמיחה של הוועדה. תבורכי על כך. בבקשה, איילת.
<איילת נחמיאס ורבין (המחנה הציוני):>
תודה רבה. הבוקר הזה הוא לא בוקר משמח, אמרתי את זה כבר בעבר. יצאתי, איתן, למסע הזה לפני חצי שנה לא בלב קל אבל בידיעה שרוב המגזר העסקי בישראל זקוק לעזרה שלנו. ולכן הבוקר הזה הוא רגע משמעותי בהיסטוריה של הכנסת שבו אנחנו לוקחים, במידה מסוימת של יראה, אחריות אמתית על העתיד הפיננסי של כל ישראלי וישראלי.
המגזר העסקי בישראל, היצרני, הוא פאר היצירה והחדשנות עליה נשענת עוצמתנו הכלכלית. מי שלא ראה את כבל אתמול גאה בפני ועדת הכלכלה של הונג קונג כשהוא מציג את פאר היצירה שלנו, לא ראה גאווה של סוג של אבא כאן בוועדת הכלכלה, של התעשייה הישראלית מימיו.

דיברתי כאן בשנה האחרונה הרבה מאוד על הלווה האנונימי. הלווה האנונימי הפך בעל כורחו להיות במוקד הדיון ככל שהפער בינו לבין הלווה הסלב, זה שאינו זקוק למאמץ מיוחד כדי לקבל מיליארד, שניים ואפילו חמישה מיליארד, הוא פתאום הפך להיות מוקד הדיון.

אם מישהו חושב שאנחנו מחפשים דם, רוצים לזרוק אבן אחר הנופל, הוא פשוט אינו מבין דבר באחריות ציבורית. מי שחושב שאנחנו מבקשים להעלות על המוקד מי מהלווים או מי שמבקש לקרוא לוועדה בקיצור "ועדת פישמן" כדי להצביע על כוונות פופוליסטיות כאלה ואחרות, פשוט לא מסוגל לראות את מה שמוטל על הציבור ביום יום, על מי שמקיש על הדלת שלנו ובא לשפוך בפנינו את הבעיות שלנו.

וכן, קריסתו של איש העסקים הזה הייתה קריסה אחת יותר מדי. בינתיים, כך הסתבר, התווסף לנו עוד לווה ענק, שמחמת החקירה הפלילית שמתנהלת בעניינו – לא אזכיר את שמו – גם הוא עשוי להעמיד את הבנק ממנו לווה באופן ממונף, פירמידלי, חסר היגיון, במצב שבו החוב שלו אבוד.

ותוך כדי כך, איתן, שמענו על חייב גדול, דווקא למוסדיים במקרה הזה, אגרות חוב, שרוצים להוציא נגדו פקודת מעצר בגין אי תשלום הסדר החוב שלו.
אמנם המנדט של הוועדה ממוקד בנושא האשראי, איתן, אבל אי אפשר, הבוקר לפחות, לנתק את ההתכנסות שלנו כאן מאירועים לאורך השנים האחרונות בבנקים בכלל: העלמות מס, הלבנות הון. שערוריות מסוגים שונים, ולא נפרט, מתן אשראי למקורבים, למי שכיהנו כנושאי משרה.

הציבור נושא עיניו אלינו. הוא אינו יודע שהרגולטור אמור לשמור עליו, הוא מצפה מאתנו לשמור עליו כי זה התפקיד שלנו באמת: לתווך לציבור כיצד יתנהל הרגולטור והאם הוא שמר על האינטרס הציבורי כמיטב יכולתו.

אני חשה צורך להבהיר עניין אישי, וחבר הכנסת קיש התייחס לזה בצורה מסוימת, גם כשהתנעתי את ועדת החקירה בחודש פברואר, בנק ישראל והפיקוח על הבנקים הובילו מהלך מאוד מוטעה מול הכנסת.

עם זאת, אני מגיעה לדיונים כמי שרוצה להאמין ולקוות שלא הייתה רשלנות בפיקוח על הבנקים. אני חושבת שכולנו מתכנסים פה הבוקר בתקווה הזאת בכל הנוגע להסדרי חוב, ששומרי הסף, כל הרגולטורים בלי יוצא מן הכלל, עשו את עבודתם, פעלו את פעולתם כל הזמן ובצורה הטובה ביותר על מנת למנוע קריסות כאלה.

מבחננו הוא במקצועיות, בהימנעות מפופוליזם ובמן משקל דומה לכל מחזיקי העניין. זה לא מבחן קל. כפי שאמרתי, הציבור נושא אלינו את עיניו, ואת אמונו במערכת הפיננסית מחובתנו להשיב. אני קוראת לכל הגורמים הרלוונטיים לשתף פעולה, לבוא ולהשמיע ולאפשר לנו נגישות אל ליבת העשייה הפיננסית כדי שנוכל להבין כיצד התהווה הדבר, כיצד 22 מיליארד שקלים עדיין מצויים בסיכון גבוה.

פה בשולחן הזה, חבר הכנסת כבל, הבנו שזה המצב ולכן אנחנו חייבים להבין לאן אנחנו הולכים מכאן. אגב, 22 מיליארד שקלים נשמעים המון המון כסף. אבל כשמדברים אתנו על "הר הכסף", זה נשמע הרבה יותר מאשר רק 22 מיליארד, אבל אף אחד לא רוצה לקום בבוקר לעוד קריסה של אף אחד, ואף אחד מאתנו לא רוצה לראות יותר, נקרא לזה, את האי-שוויון הקשה שמתחולל.
אנחנו גם נכונים ורוצים לשמוע את כל התיקונים שנעשו בבנקים בשנים האחרונות, ככל שנעשו כאלה. המגזר העסקי זקוק לנו, העסקים הקטנים והבינוניים זקוקים לנו. תודה רבה.

<היו"ר איתן כבל:>
תודה לך, איילת.
תוך כדי דברייך נזכרתי בדבר: אנחנו גם נקבע לעצמנו כללי אתיקה פנימיים. אחד הדברים החשובים שאני רואה לנגד עינינו זה שאף אחת ואף אחד מאתנו בכל התקופה הזו, לא ייפגש עם לוביסטים או גורמים בנקאיים מחוץ לוועדה. חשוב מאוד שכולנו ניקח זאת לתשומת לבנו ונקפיד.

אתי, זו אחת הנקודות שאנחנו נצטרך גם כן לקבוע לעצמנו כחברי ועדה, כללי אתיקה שאנחנו נידרש לנהוג לפיהם.

<יגאל גואטה (ש"ס):>
אפשר להחיל את זה כל השנה? אני לא מבין בכלל למה צריך להיפגש עם לוביסטים, מה שיש להם שיגידו פה - - -
<איילת נחמיאס ורבין (המחנה הציוני):>
אין לנו מה להסתיר. הייתי רוצה להציע שבכל זאת נשקול, בטח את פגישות המקצועיות – לדעתי, הזכרת את זה – ננסה  בספטמבר כי אני באמת חושבת - - -
<היו"ר איתן כבל:>
תכף נגיע לזה. העניין ברור, תכף ניגע בזה.
חבר הכנסת חיים ילין, בבקשה.

<חיים ילין (יש עתיד):>
אדוני היושב-ראש, תודה. אני רוצה לחזור למקורות. המטרה של הוועדה, כמו שאני רואה אותה, היא לא לתלות אף אחד אלא לבדוק וללמוד מה היו הכשלים כדי שבעתיד לא יחזרו. אני רואה באחריות שלנו כוועדה לשמור על הכסף הציבורי. בסופו של דבר, אדם שעובד ועובד קשה כל חייו כדי שבסוף ייצא לפנסיה או רוצה להעביר לילדים שלו משהו, לא יכול להיות שבמחיקה אחת או בתהליך שאנחנו רואים כבר הרבה מאוד שנים, חלק מהחסכונות האלה נעלמים.
הביטחון האישי הוא לא רק שיש לנו צה"ל חזק אלא הביטחון האישי הוא שהעם יודע שיש מי שדואג לאינטרסים שלו והכסף לא הולך לטמיון.
אני רוצה להעיר לגבי הרגולטורים שאנחנו שמענו אותם פה. אנחנו צריכים להיזהר מאוד בזה שהעם לא תמיד מאמין למה שאנחנו עושים. אנחנו כבר מכירים את זה. אבל אנחנו צריכים להאמין למה שלפחות שמוליק אמר כרגולטור: חברים יקרים, הוא לא אמר את השם במפורש, אבל כרגולטור אני כבר שנה בחקירות אינטנסיביות, סודיות, וצריך מאוד להיזהר שאתם לא תיכנסו לתוך אותן חקירות סמויות שאנחנו עושים - - -
<איילת נחמיאס ורבין (המחנה הציוני):>
- - - הזכרת את השם?

<חיים ילין (יש עתיד):>
לא. בכוונה אני אומר את הדברים האלה כי מתוך רצון טוב אנחנו עלולים לפגוע. הסוגיה הזאת היא מהותית, מצד אחד, לבדוק את הרגולטורים, ומצד שני להבין עד איזה גבול אנחנו יכולים להיכנס. אנחנו לא ועדת חקירה מבחינה משפטית. אני אוהב יותר לקרוא לזה ועדת בדיקה.

לבסוף, אני מאוד מקווה שמה שסיכמנו בפעם הקודמת, שזה יהיה באמת וולונטרי. זאת אומרת, את כל מי שאנחנו נזמן וכל מי שנרצה יגיע לכאן. אם לא – תהיה חקיקה. ואם לא, אנחנו יודעים שבסופו של דבר, אם אנחנו מגנים על הציבור ונצטרך ללכת לוועדת חקירה ממלכתית, נלך לכיוון הזה.
אני רוצה לסכם ולהגיג שהניקיון שלנו – כחברי כנסת וכבני אדם – הוא לא פחות חשוב בתהליך הזה, כי אם אנחנו נכתים את עצמנו, אחד אפילו, הוא בעצם מכתים את כל הוועדה ואין לנו אז את הכוח שאנחנו מקבלים מהיותנו אנשים ישרים. כך אנחנו צריכים להמשיך. אני חושב שזו המהות של הוועדה הזאת.

<היו"ר איתן כבל:>
תודה, תודה.

בבקשה, חבר הכנסת רועי פולקמן.

<רועי פולקמן (כולנו):>
תודה, אדוני היושב-ראש. זו זכות לשבת כאן עם חברי הכנסת בעניין הזה. הייתה לי זכות לעמוד בראש ועדה בנושא השירות הציבורי לפני חצי שנה, פחות או קצת יותר, והגשנו המלצות לכנסת ויש איזה קו מקשר בעיני והוא הנקודה שחושב לי להגיד אותה. 
חברה מתוקנת וכלכלה בריאה תלויות באמון הציבור במערכת. בעיני, הדבר הכי מהותי בעבודה של הוועדה הזאת, זה שכמו שאני רוצה שאזרח יבין ויידע שהמערכת הציבורית עובדת בשבילו ולא בשביל מקורבים או פרוטקציונרים, אני רוצה שהאזרח ואיש העסקים הישראלי, בעל העסק הקטן או הבינוני או כל אחד אחר, ידע שהמערכת הבנקאית בישראל עובדת בשבילו ואל בשביל מקורבים או בעלי עניין. 

האירוע שמפחיד אותי יותר מכל זה אובדן האמון. כי כמו שחברה תלויה באמון, כלכלה תלויה באמון. ולכן, זה האירוע המכונן.

אני מסכים עם חבר הכנסת קיש שיש לנו מטרה להפיק לקחים, אבל לא פחות מזה, לקבוע נורמות והאירוע של החזרת האמון. יש לי שאלות בעניין הזה, הרי מותר לטעות – החלטות עסקיות, גם גורם עסקי או בנק יכול לטעות בהחלטותיו, זה לגיטימי. אבל יש מרווח טעות בין טעות לגיטימית עסקית לבין מערכת שהופכת להיות מערכת שעובדת בשביל בעלי האינטרס בלבד.

לכן, בעיני התפקיד המכונן של הוועדה הזאת, מעבר להפקת לקחים - - -

<היו"ר איתן כבל:>
אני קוטע אותך – זו אחת הנקודות שאישרנו. הכנסת אישרה שצריך לבחון את מערכת היחסים הזו.
<רועי פולקמן (כולנו):>
זו בעיני הסיבה, והיו לנו שיחות על זה, האם צריך להקים מערך בדיקה של מבקר המדינה לצורך העניין של האירוע הזה או ועדת חקירה ממלכתית. הסיבה שאני תמכתי ותומך בוועדת חקירה פרלמנטרית, למרות שיש לה כלים פחות חזקים במובן החקירתי, זה כי יש לה כלים הרבה יותר משמעותיים במובן בניית האמון.
<איילת נחמיאס ורבין (המחנה הציוני):>
נכון.

<רועי פולקמן (כולנו):>
זה התפקיד שלנו, חברי הכנסת, וזה הפורום הפומבי הזה. לכן אני חושב שאם נעשה את עבודתנו נאמנה, גם אם פחות נהיה מדויקים בצד המחקרי או בהבנה של דוחות הביקורת שנכתבו על פישמן או על כל גורם עסקי אחר, אם נעשה את העובד הזאת בקביעת הנורמות, עשינו עבודה גדולה לעם ישראל, וזה יותר חשוב מלהגיע – יהיו החוקרים ויש מבקר מדינה ויש רגולטורים ואני סומך עליהם – זה מה שמעניין אותי. תודה רבה.
<היו"ר איתן כבל:>
תודה. תודה רועי.
בבקשה, דב חנין, מוותיקי הבית.

<דב חנין (הרשימה המשותפת):>
תודה לך, אדוני היושב-ראש. אני חסיד גדול של ועדות חקירה פרלמנטריות. אני חשוב שהמכשיר הזה של ועדת חקירה פרלמנטרית הוא מכשיר חשוב ביותר. קראתי את הביקורת בעיתונים על הכנסת ועל חקירה פרלמנטרית. אני דוחה את הביקורת הזאת.
אני חושב שהכנסת, הגוף של נבחרי העם, צריכה להיות גם גוף שמסוגל לחקור שאלות ציבוריות ולעשות את זה בצורה רצינית, ברמה, בצורה אחראית, בצורה נקיה ובצורה שקופה לציבור.

ברור לי לגמרי, אדוני היושב-ראש, שזה אתגר גדול לכנסת כי אנחנו בבית הזה יושבים ואנחנו יודעים שלא תמיד הדיונים פה מתנהלים ברמה הראויה. לא תמיד הם מתנהלים ברצינות הראויה. אני חושב שזה אתגר גדול מאוד וגם אחריות גדולה מאוד.

אני רוצה להגיד לכם, עמיתי חברי הכנסת, חברי הוועדה, אנחנו כולנו נמצאים פה בסוג של מבחן. אם אנחנו נעשה את העבודה כמו שצריך, אני חושב שהכנסת כולה תרוויח מזה וגם המנגנון הזה של ועדות החקירה הפרלמנטריות יוכל להיות מנגנון שנשתמש בו יותר בעתיד.

זה מחייב אותנו להרבה מאוד רצינות, להרבה מאוד מקצועיות, לעומק וגם לאומץ. גם לאומץ. אני לגמרי מצטרף, אדוני היושב-ראש, להצעה שלך בעניין כללי אתיקה ספציפיים לוועדה הזו. אני חושב שראוי מאוד שלא ייעשו מפגשים ודיונים מחוץ למסגרת של הוועדה ומחוץ למסגרת של העבודה המקצועית עם הצוותים המקצועיים של הוועדה.

כשאנחנו מדברים על עבודת הוועדה הזו, זו ועדה שמחייבת אותנו גם פנימה וגם החוצה. כשאני מדבר על מחייבת אותנו, אני מתכוון לעבודה מאוד מאוד מסודרת. הישיבות צריכות להיקבע הרבה זמן מראש.

כולנו מחויבים – מי שמחברינו לא יודע – אנחנו מחויבים גם בנוכחות בוועדה, לא רק ברמה הפורמלית אלא גם ברמה המהותית.
<יואב קיש (הליכוד):>
לא. בסוף לא
<היו"ר איתן כבל:>
אבל יהיה. אנחנו נכניס את זה. אנחנו בכל מקרה - - -

<איילת נחמיאס ורבין (המחנה הציוני):>
זה התיקון שאני בעדו - - -

<דב חנין (הרשימה המשותפת):>
כרגע אני לא מתייחס - - - הטילו עלי מחויבות - - -
<יואב קיש (הליכוד):>
יש פה עניין של מחויבות אישית. אני מסכים אתך.

<איילת נחמיאס ורבין (המחנה הציוני):>
זה מה שהוא אומר - - -

<דב חנין (הרשימה המשותפת):>
אנחנו צריכים להתייחס לעצמנו כמחויבים מהותית, גם אם לא תתקבל המחויבות הפורמלית. ולכן, הישיבות צריכות להיקבע מראש, צריכה להיות להן מסגרת זמן: מתי אנחנו מתחילים, מתי אנחנו מסיימים - - -

<היו"ר איתן כבל:>
מתי הפסקה. הכול יהיה. מתי מתחילים, מתי יוצאים להפסקה, מתי חוזרים ומתי מסיימים.
<דב חנין (הרשימה המשותפת):>
אני חסיד של ההצעה שלך לקיים את הדיונים ביום – אני הייתי מעדיף ביום חמישי באופן אישי, אבל אם ייקבע יום אחר, אז יהיה יום אחר.
<איילת נחמיאס ורבין (המחנה הציוני):>
אז אתה חייב ביום ראשון.

<דב חנין (הרשימה המשותפת):>
בהתארגנות שלנו, אני חושב שראוי שבאמת תעשה עבודת הכנה מספיק טובה בתקופת הפגרה. אני בוודאי לא הייתי מציע שאנחנו נתחיל בצורה פורמלית או לא פורמלית בתקופת החגים. זה בטח לא מתאים.
<איילת נחמיאס ורבין (המחנה הציוני):>
יש לך עד 20 בספטמבר, רק אז ראש השנה.
<דב חנין (הרשימה המשותפת):>
יש לי כמה הצעות לגבי אנשים שאולי יוכלו לעזור לנו ברמה של הצוות המקצועי. שמעתי את דברי חברי ואני רוצה בגילוי נאות לומר את גישתי לוועדת החקירה הזו שהיא שונה מהגישה של כמה מחברי כאן.

אני מסכים, אנחנו לא משטרה. אנחנו גם לא נחליף את הרגולטורים. אבל, עמתי חברי הכנסת, אני למדתי משפטים לפני הרבה שנים וכבר בשנה א' נתקלתי בכתיבה של משפטן שבמובנים רבים הוא אולי המשפטן שהשפיע עלי הכי הרבה מכל המשפטנים שאני קראתי, והוא השופט העליון האמריקאי לואיס ברנדייס. גדול השופטים בבית המשפט העליון האמריקאי בשליש הראשון של המאה ה-20.
ברנדייס כתב ב-1914 ספר בשם: Other People's Money And How the Bankers Use It. כספם של אנשים אחרים ואיך הבנקאים משתמשים בכסף הזה. הספר הזה, אני חושב שהוא חומר קריאה מומלץ לכולנו. הוא לא נכתב על פרשת פישמן, אבל הוא נותן לנו מדריך מאוד  מאוד בהיר למציאות מאוד מאוד כהה וקודרת.
אנחנו, אדוני היושב-ראש, נמצאים בתקופה של מבחן היסטורי. או שיהיה כאן שלטון העם או שיהיה כאן שלטון ההון. אני בעד שלטון העם והכנסת היא ביטוי של שלטון העם. כשאני מדבר על שלטון ההון אני מדבר במפורש על כך ששליטי ההון אצלנו זוכים לתנאים מועדפים באופן מבני וארוך טווח ולא רק במקרה כזה או אחר, ולא רק באיזושהי פרשה שזכתה עכשיו ליותר תשומת לב.
אני חושב שאלה השאלות שאנחנו צריכים לעסוק בהן, השאלות המבניות. אני לא מחפש פה מישהו אחד ספציפי שעשה משהו יוצא דופן. יש כאן בעיה הרה יותר עמוקה, מבנית, שבסופו של דבר, אלה שיש להם המון כוח והמון כסף, מרוויחים מהכסף של אנשים אחרים ובסופו של דבר - - -

<יגאל גואטה (ש"ס):>
מסתבר שבכלל אין להם כסף. אין להם כסף – זה הכסף שלנו, של הציבור.

<היו"ר איתן כבל:>
גם זו דרך לבדוק.

<דב חנין (הרשימה המשותפת):>
בסופו של דבר, אנחנו הציבור משלמים את המחיר. ולכן, כשאנחנו עובדים בוועדת החקירה הזו, המטרה שלנו היא לא למצוא דווקא את המקרה המושחת, הקונקרטי, המסוים שבו צריכה לטפל משטרה. זה לא תפקידנו.

השאלות שצריכות לעניין אותנו הן השאלות היותר מהותיות והיותר מסוכנות של הדברים המבניים ולכאורה חוקיים שקורים כל הזמן והם קורים כל יום. אם אנחנו בדברים האלה נצליח לעשות שינוי, עשינו את עבודתו.

<היו"ר איתן כבל:>
תודה. תודה, דב. אני רק רוצה לומר לך בעניין שלא לחינם הקו שהנחה אותי להוביל אותנו כוועדה זה תהליכי קבלת ההחלטות. הרי קל מאוד להיכנס לטונות של חומר, לכל מיני פינות שלא תמצא את עצמך ואולי אפילו על חלק מהתהליכים תגיד שהבנקאים עשו עבודה מצוינת. הקו שדיברנו עליו כולנו, גם קיש, גם איילת וגם האחרים הוא הקו של תהליכי קבלת ההחלטות. כי דרך שם, דב, אתה גם יודע לראות את הקשיים בתוך התבניות.
חבר הכנסת גואטה, בבקשה.
<יגאל גואטה (ש"ס):>
תודה, אדוני היושב-ראש. האמת שאני לא יכול שלא להתחיל עם תודה לכל חברי הכנסת מכל סיעות הבית ללא יוצא מן הכלל על ההתעניינות והדאגה לשלומי.
<היו"ר איתן כבל:>
חלק רצו לוודא דברים אחרים, אבל לא חשוב.

<יגאל גואטה (ש"ס):>
כן. אמרתי אתמול בדיוק שאני מתנצל בפני מספר 12 - - - ברשימה - - -
<עיסאווי פריג' (מרצ):>
אמרת לי שעידן הפלאפל הלך.
<יגאל גואטה (ש"ס):>
נגמר. זה הכול בגללך, עיסאווי. לקחת אותי עם עין הרע, עם כדורי הפלאפל.
<חיים ילין (יש עתיד):>
אבל אחלה תספורת עשו לך.

<יגאל גואטה (ש"ס):>
באמת זה מרגש ואתה רואה שמכל סיעות הבית ללא יוצא מן הכלל, אם זה בטלפון, אם זה בביקור, אם זה באס.אם.אס. תודה, באמת תודה לכולם.

אני קודם רוצה להצטרף לדברי היושב-ראש שמה שבאמת עומד לנגד עינינו, בסופו של יום, זה באזרח וטובת הציבור. ממש לא מעניין פה לא בנקים ולא כלום ושום דבר. זו המטרה ולשם אנחנו צריכים - - -
<חיים ילין (יש עתיד):>
- - - אני חייב ללכת לישיבה.

<יגאל גואטה (ש"ס):>
משהו שקשור לעוטף עזה עוד פעם?

אני חושב שברגע שנשים את העניין הזה לנגד עינינו רק את טובת האזרח הקטן וטובת הציבור, נגיע בעזרת השם לתוצאות טובות.

היושב-ראש דיבר על מטרת הוועדה: למנוע הישנות הדבר בעתיד. ההרגשה שלי, וחס ושלום לא בנימה של ביקורת אלא באמת בשביל להגיע לאמת. חברים מדברים פה על לא לצלוב – אף אחד לא רוצה לצלוב, אבל הייתי באמת רוצה לפחות לתלות את מי שגרם לדבר הזה.
נראה לי שאנחנו קצת מבוהלים. אף אחד לא מנסה לעשות פה סיבוב ולא כלום. מצדי, שיכבו את כל השידור הזה, שלא יהיה שידור בכלל. אין לי שום בעיה עם זה. אף אחד לא רוצה לעשות פה שום יחסי ציבור.

רבותי, לא יכול להיות שאנחנו נדבר פה רק על מניעת הישנות הדבר בעתיד. האנשים האלה צריכים להבין שאנחנו נבוא חשבון איתם. לא יכול להיות שמי שאחראי על זה לא יבואו חשבון אתו. לא יכול להיות דבר כזה.

בסופו של יום, עם כל הכבוד – מדברים פה על פישמן – אולי אני טועה, אבל בהסתכלות שלי צריך להצדיע לפישמן. מה יש לפישמן? פישמן הוא אדם שמהמר בכסף, לפי עניות דעתי, והלך וביקש מהבנקים כסף וקיבל. כל הכבוד לו שהצליח לשכנע אותם.

<יואב קיש (הליכוד):>
הוא לא המקור של הבדיקה שלנו.

<יגאל גואטה (ש"ס):>
הוא לא המקור והוא לא הבעיה.

<יואב קיש (הליכוד):>
כאלה לא יהיו חסרים.

<יגאל גואטה (ש"ס):>
כן. איך אומרים, לא העכבר גנב, החור גנב. האנשים האלה צריכים להבין. תמיד עשו כל מיני ועדות למיניהן והפיקו לקחים. אבל רואים שהדבר בכל זאת חוזר על עצמו. לדעתי, הדבר חוזר על עצמו כי בסופו של יום, אותם שאחראים למעשים האלה מבינים שלא יקרה שום דבר. אולי לא יבואו איתם חשבון.
תבוא ועדת הכלכלה, יבואו החברים, ידברו ויגידו כמה זה חמור וכמה זה נורא אבל בסופו של יום לא באמת באים איתם חשבון. אני חושב שאין שום רצון לצלוב ולא לעשות סיבוב - - -

<היו"ר איתן כבל:>
ולא לתלות.

<יגאל גואטה (ש"ס):>
לתלות כן. אם בא בן אדם - - -
<היו"ר איתן כבל:>
חס וחלילה, הרי משדרים אותנו ויושבים כאן עיתונאים והם כבר יעשו את זה ככותרת ראשית. אני מבקש להבהיר, כדי שלא נצא מתוך התהליך עצמו, שכשאתה אומר את זה, זה לא לתלות במובן הצליבתי של העניין.
<יגאל גואטה (ש"ס):>
לא, לא. אני מתכוון עם הראש למטה והרגליים למעלה.

<היו"ר איתן כבל:>
הכוונה היא שאנחנו צריכים להוציא את האמת ולהניח אותה על השולחן. כמו שאמרנו, אם יש דברים שאנחנו נידרש להביא אותם – זה כתוב בכתב מינוי שמליאת הכנסת אישרה לנו – אם יסתבר תוך כדי בדיקה שיש דברים שראוי להעביר אותם לבדיקה של בעלי הסמכות בעניין: משטרה, מבקר המדינה, יועץ משפטי, אנחנו גם נעשה את זה. זו הכוונה וחושב שנמקד את עצמנו גם באמירות.
<יגאל גואטה (ש"ס):>
בכל אופן, הכוונה שלי הייתה ברורה. מישהו פה צריך להבין שביום בהיר יבואו אתו חשבון. אני מצטרף למה שאמר חברי חבר הכנסת רועי פולקמן, נעשות טעויות, כולם עושים טעויות, גם אנחנו עושים טעויות. השאלה אם באמת זו טעות או שזה משהו מגמתי.
לכאורה, על פניו, הדברים חוזרים על עצמם עם כל הטייקונים האלה. אף פעם לא הבנתי בהגדרה ברורה מה זה טייקון. לפי דעתי טייקון זה אחד שהוא אלוף בלהשתמש בכסף של הציבור. אין לו שקל מעצמו, אין לו שום כלום. הוא ממנף את עצמו, לוקח כסף של הציבור ובסופו של יום הציבור משלם את החשבון.
<רוברט אילטוב (ישראל ביתנו):>
אלה חברי כנסת, לא?

<יגאל גואטה (ש"ס):>
חברי כנסת, כולם דרווישים - - -

<רוברט אילטוב (ישראל ביתנו):>
חברי כנסת - - - שאין להם אותו.

<יגאל גואטה (ש"ס):>
אני מודה ליושב-ראש הוועדה הזאת. אין ספק שזו שליחות ממדרגה ראשונה, וכלשון היושב-ראש, בשם השם נעשה ונצליח. תודה רבה.
<היו"ר איתן כבל:>
תודה.

עיסאווי פריג', בבקשה.

<עיסאווי פריג' (מרצ):>
שלום. ברכות. אני חושב שוועדת החקירה הזו הייתה צריכה לקום מזמן. תהליך קבלת ההחלטות, איך שהגדרת אותו, וכל תהליך התספורות שהיה לאורך כל השנים, ממשיך. למען האמת בבוקר התלבטתי לאן ללכת: האם לבוא לפתיחת הוועדה או ללכת להצגה העצובה שבוועדה המיוחדת של מה שקרוי חוק הלאום.
התלבטתי לאן ללכת. לבוא לכאן או ללכת לדיון על חוק הלאום, לראות שדנים על גודל היריקה שצריך לתת לאזרח הערבי במדינה.

<יגאל גואטה (ש"ס):>
בכל אופן, הבנת שהזה של הבנקים יותר חמור מהעניין של הלאום.
<היו"ר איתן כבל:>
זה לא בסמכות של הוועדה.
<עיסאווי פריג' (מרצ):>
איתן והחברים, מה התכלית? למה אנחנו מצפים בסוף? אני רואה ועדת חקירה – מה אנחנו מצפים? אני רואה את השם ועדת חקירה, ועדה שבאה לחקור. חקירה כתוב.
<יגאל גואטה (ש"ס):>
לא היה מקום, עיסאווי.

<עיסאווי פריג' (מרצ):>
אם הצפייה מאתנו היא לנהל דיון אקדמי בין חברים, אז בואו נסגור את הבסטה. נלך לוועדת החינוך - - -

<יגאל גואטה (ש"ס):>
תודה ליושב-ראש ועדת הכלכלה , עיסאווי פריג'.

<עיסאווי פריג' (מרצ):>
נסגור את זה. בשביל מה? דיון אקדמי? אני אקח ספר, אקח כתבה בעיתון, אשמע חברים ואבין את זה. אם לא יהיו לנו שיניים אז לא עשינו כלום. למה אני מתכוון שיניים? כמובן שאנחנו לא באים לתלות ולא להכניס לבית סוהר. אבל נופלת בחלקנו הזדמנות לדיון מעמיק, איך אמר את זה דב חנין, אם לא יהיה שינוי מבני, המלצות לשינוי מבני בבסיס, בחשיבה, לא עשינו כלום. השאלה איך ההמלצות האלו יכולות לבוא לידי ביטוי.

השאלה השנייה שאני שואל היא הם אנחנו יכולים להבטיח שלא תהיה עוד תספורת אחרי הוועדה הזו? התשובה היא לא. אני אומר לכם שלא. כמו שהמגנומטרים לא ימנעו פיגועים, גם הוועדה הזו לא תמנע תספורות.

<יגאל גואטה (ש"ס):>
איך הגעת למגנומטרים מפה?

<עיסאווי פריג' (מרצ):>
גם לא תמנע תספורות, אותו דבר. ככה אני רואה את זה. יהיו כאלה שלאורך כל הדיונים יגידו לנו, יכול היות שבצדק: מה אתם רוצים? המשק ב-10 שנים האחרונות נמצא בעקומת צמיחה למעלה והכול בסדר. מה חסר?
<יגאל גואטה (ש"ס):>
שהאזרח יותר עני.
<עיסאווי פריג' (מרצ):>
מצבנו הולך ומשתפר יחסית לעולם.
<יגאל גואטה (ש"ס):>
- - - בדוח העוני?

<עיסאווי פריג' (מרצ):>
הנה הכול. אתה לא נחשב לצורך התחשיבים האלה. ביבי אמר שערבים וחרדים מחוץ לדוח, תיקח את השאר, הם במצב מצוין. אנחנו בטופ של ה-OECD. אני ואתה לא נחשבים.
<יגאל גואטה (ש"ס):>
לא נחשבים?

<עיסאווי פריג' (מרצ):>
לא. לא נחשבים.

יגידו שהצמיחה טובה. יגידו: אם אתם תמשיכו, המשקיעים יברחו מהארץ. יגידו: אם אתם ממשיכים, לא יהיה לכם כסף לקבל פנסיה עתידית.

<יגאל גואטה (ש"ס):>
אין לנו ממילא, אז מה זה משנה?

<עיסאווי פריג' (מרצ):>
אמרתי לך, אני ואתה לא בקטע. לנו אין פנסיה.

יגידו שתהיה אבטלה. מה נגיד אנחנו? מה נגיד? זאת השאלה. אנחנו נשמע את כל הטענות האלה לאורך כל הדיון, האיומים: תיזהרו, תיזהרו, תיזהרו. חשוב שנגדיר מה אנחנו רוצים ואם יש לנו מספיק אומץ להגיד את הדברים.
זאת אומרת, אנחנו צריכים להגיד את האמת. ושהציבור יבין שאנחנו שם. תדע, זאת האמת, זה המצב וזה מה שאנחנו רוצים. אנחנו רוצים צמיחה, אבל רוצים גם שגואטה ועיסאווי יהיו חלק מהסטטיסטיקה החיובית של המשק הישראלי.
<היו"ר איתן כבל:>
תודה.

<יגאל גואטה (ש"ס):>
רק בהתייחס לשאלה של עיסאווי, אם יש לוועדה שיניים. אין לה שיניים. אולי אפשר להגדיר את זה שיש לנו שיניים, אבל תותבות.
<אתי בנדלר:>
לפעמים שיניים תותבות יותר יעילות - - -

<היו"ר איתן כבל:>
אני רק רוצה לומר לך שלרבים, שיניים תותבות עזרו הרבה יותר מהשיניים החלביות שלהם.
בבקשה, אילטוב.

<יגאל גואטה (ש"ס):>
אני מכיר אנשים שנחנקו מהן בלילה.

<עיסאווי פריג' (מרצ):>
מאיפה יש לך את זה?

<היו"ר איתן כבל:>
מעניין, אני פעם צריך לבוא אליך לאיזה טיול שכזה. אצלך כל האירועים. מלא אירועים.

בבקשה, חבר הכנסת אילטוב.

<רוברט אילטוב (ישראל ביתנו):>
כבוד היושב-ראש, קודם כל, אני מברך על ההתחלה של ועדת החקירה הפרלמנטרית. אני גם מצטרף לרוב הדברים שנאמרו כאן. אני רק לא מבין את דב. במפלגה הקומוניסטית של ברית המועצות היו מפטרים אותו מיד כי הוא לא הזכיר את הקפיטל של קרל מרקס והוא ישר הלך ללואיס ברנדייס.
<דב חנין (הרשימה המשותפת):>
שמרתי את הקפיטל לדיוני הוועדה.

<רוברט אילטוב (ישראל ביתנו):>
זה פשוט - - - אני רוצה לשים פה הערת אזהרה בצורה רגועה.
<רועי פולקמן (כולנו):>
שלא נגיע לקרל מרקס, אתה אומר.

<רוברט אילטוב (ישראל ביתנו):>
כמובן, יש כאן חברי כנסת עם גישות שונות גם בסוגיה איך המדינה צריכה להיראות: יותר קפיטליסטית, יותר סוציאליסטית, יותר שוויונית, איך השוויון צריך להיראות. אני בעד תחרות וכמה שהיא חופשית. אני רואה כאן באירוע הזה פגיעה בתחרות החופשית כי יש פה קבוצה קטנה של אנשים - - - וזו הפגיעה באיזונים האמתיים.

למה אנחנו נמצאים כאן? כי קבוצה קטנה של אנשים שאנחנו קוראים להם טייקונים – אני לא הייתי משתמש במילה הזאת. הם בכל אופן אנשי עסקים. טייקונים, לא טייקונים, מדובר פה על אנשי עסקים, קבוצה של אנשי עסקים קטנה מאוד שקיבלה יתרון על כל המשק האחר וזו הפגיעה בתחרות החופשית.
התחרות החופשית, לדעתי ולהשקפתי, היא הפתרון לשוויוניות. וכאן באמת יש את הפגיעה באיזונים שהיו אצל הרגולטור ביד והרגולטור לא הצליח לשמור על הכסף הציבורי של קופות הפנסיה של הציבור הכללי. לכן אנחנו מתכנסים כאן.

אני שומע פה יש שיניים, אין שיניים, צריך לתלות, לא צריך לתלות – זה בכלל לא העניין. אנחנו צריכים לראות איפה הם הכשלים ואם צריך ויש לנו את הכלים המתאימים לחוקק את החקיקה המתאימה כדי לקבוע את רגולציה בצורה כזאת שהשוויון הזה והתחרות השוויונית בין הגופים במשק לא תיפגע.

זה לדעתי עניין הדיון שלנו. לנו יש את הכלים הטובים ביותר במסגרת החקיקה, במידה ונצטרך, כשאנחנו נראה את הכשלים - - -
<עיסאווי פריג' (מרצ):>
מי מבטיח לך?

<רוברט אילטוב (ישראל ביתנו):>
לנו, אנחנו כמחוקקים. אנחנו המחוקקים. לנו יש את הכלים. לכן, האם אנחנו נראה מסמך מסוים או לא נראה מסמך מסוים, זה פחות רלוונטי. אנחנו צריכים לראות איפה הכשלים ולקבוע אתה רגולציה המתאימה והטובה ביותר כדי שהכשלים האלה לא יחזרו על עצמם. אלה הם הכלים כפי שאני רואה וזה כלי החשוב ביותר.

לכן, אני לא צריך לפחד אם יביאו לי את כל החומר או לא יביאו לי את כל החומר, האם יתייצב מישהו או לא יתייצב. אם הוא לא יתייצב, יש לו בעיה ציבורית, תקשורתית. אנחנו נדע גם עם זה להתמודד. לכן אני חושב שאין בעיה לוועדה לקבוע את הדברים וממנה אולי אפילו לקבוע חקיקה מתאמה כדי להסדיר את הסוגיה.

<היו"ר איתן כבל:>
תודה, תודה.

סתיו אחרונה ואני אסכם, ברשותכם. עד כאן היו כל חברי הוועדה, ההתייחסויות שלכם.

בבקשה, סתיו.

<סתיו שפיר (המחנה הציוני):>
תודה רבה, איתן, ותודה רבה, אני מברת אותך ואת איילת על המאמצים להקמת הוועדה החשובה הזאת. אנחנו נמצאים כבר כמה שנים בתקופה שהיא מתחילה לאט לאט את הצעדים הנדרשים, אפשר לקרוא לזה גם מהפכניים לעומת המצב הקודם.

יש הרבה אנשים שחייבים לציבור הישראלי תשובות. לא רק אנשים פרטיים אל גופים שניהלו ומנהלים את כספי הציבור, את חסכונות הציבור. הם חייבים כבר הרבה מאוד זמן תשובות על שנים ארוכות שבהן המשק הישראלי נוהל טובת המקושרים יותר והמחוברים יותר והמכירים יותר ולא לטובתו של הציבור הישראלי.
<קריאה:>
האם אני לא יכול לדבר? המקושרים יותר זה הם, השמאלנים. הם צריכים לחקור אותם.

<סתיו שפיר (המחנה הציוני):>
כנראה.

<עיסאווי פריג' (מרצ):>
אז תמשיך - - -

<היו"ר איתן כבל:>
עיסאווי, אתה עונה לו?

<עיסאווי פריג' (מרצ):>
בא לי, בא לי.

<היו"ר איתן כבל:>
לענות לו?

<עיסאווי פריג' (מרצ):>
מה לעשות, בא לי.

<יגאל גואטה (ש"ס):>
מה הקשר בינך לשמאלנים - - -

<היו"ר איתן כבל:>
עיסאווי, הוא לא ראוי אפילו שתענה לו.
<עיסאווי פריג' (מרצ):>
בא לי. תמשיכו ימין, והשמאלנים יתעשרו. מתאים לנו.

<סתיו שפיר (המחנה הציוני):>
הגיע הזמן שהאזרח הרגיל בישראל יהפוך להיות המחובר האמתי.

אני רוצה להגיד משהו על הסמכויות של הכנסת. העובדה שהשיטה הזאת התנהלה ככה במשך שנים היא לא רק באשמת הבנקים ולא רק באשמת הפישמנים למיניהם, הוא גם באשמת הכנסת.

הכנסת שהיא הריבון ואמורה לייצג ולעמוד בשם הציבור הרחב, לא תמיד פעלה כפי שהיא הייתה צריכה לפעול, וגם בעצמה מנעה, כפי שאנחנו רואים בהתנהלות סביב הוועדה החשובה הזאת, מעצמה את הסמכויות הנדרשות כדי לעשות את הטיפול.
הוועדה הזו צריכה להמשיך ולהילחם על הסמכויות שלה. המצב הראוי והנדרש הוא שאותם גופים שחלילה אסור להתייחס אליהם כאל גופים פרטיים מאחר וגופים שמנהלים את החסכונות שלנו ואת קופות הגמל שלנו, את הפנסיות שלנו, הם גופים דו-מהותיים שיש להם ערך ציבורי גדול מאוד.

הם צריכים להתייצב פה לא רק כשמדובר באינטרסים שלהם אלא גם כשמדובר בשאלות חשובות שצריך לשאול אותם על ההתנהלות שלהם, והכנסת צריכה לדרוש את הסמכויות האלה גם באמצעות – חבל שיו"ר ועדת הכנסת יצא מהחדר - - -

<היו"ר איתן כבל:>
הוא הלך לנהל את הדיון. סיום המושב.

<סתיו שפיר (המחנה הציוני):>
גם בתוך ועדת החקירה הפרלמנטרית שלא צריכה להסתפק רק בלתת המלצות אלא גם בוועדות הכנסת באופן כללי. הגופים האלה צריכים להיות מזומנים לוועדות, מחויבים להגיע לוועדות, מחויבים לענות לשאלות. 

הפונקציה הזאת, הפרקטיקה של לערוך שימוע ציבורי צריכה להתקיים ממש בכל ועדה וועדה. זה חלק מהסמכויות ומהמחויבויות של הכנסת ולא משהו שצריך להתנצל עליו או משהו שצריך לבוא ולבטל אותו כאילו מדובר רק בעבודה ששייכת רק לבתי המשפט או למשטרה.

חד-משמעית, הסמכות של הכנסת שצריכה בשם הציבור לעמוד על כך שגופים כל כך חשובים, שיש להם השפעה על ממש חיי אדם, יתנהלו באופן שמכבד את הזכות ואת המשמעות האדירה שיש להם כדי שמקרים כאלה שעכשיו מתפוצצים לנו בפנים פעם אחר פעם ומקרים, שבעתיד פשוט לא יוכלו לחזור.
אני אמנם לא חברה בוועדה, אבל אני מברכת ומחזקת אתכם וגם אבוא ואשתתף ככל יכולתי.

<היו"ר איתן כבל:>
תודה, סתיו.

שלי, את רוצה לומר משהו לפני שאני מסכם?

<שלי יחימוביץ (המחנה הציוני):>
קודם כל, אני מברכת אותך על כך שבכלל הצלחת להקים את הוועדה הזאת. זה ממש לא מובן מאליו באטמוספירה הפרלמנטרית הקיימת ועוד בידי איש אופוזיציה, שזה מאוד משמעותי, למרות שאני מצפה לראות כאן בהמשך חברי קואליציה ואני מצפה לעבודה שכם אל שכם.
במידה רבה הסיפור של פישמן הוא הקרחון שעלה כולו – עדיין לא כולו, כמובן – על פני המים כשאנחנו כבר במשך עשור לפחות, יותר מעשור, עדים לתופעה הבלתי אפשרית הזאת שבה קיימות בעצם שתי מערכות חקיקה, שתי מדינות עם שתי מערכות חוק שונות. אחת לבני תמותה פשוטים ורגילים ואחרת למורמים מעם, למקושרים להון ואפילו אי אפשר לקרוא להם "בעלי הון" כי אין להם הון. הם שליטי הון.

<היו"ר איתן כבל:>
יגאל גואטה כבר הודיע לנו את זה.

<שלי יחימוביץ (המחנה הציוני):>
כן. אנחנו צריכים להפסיק להשתמש במושג "בעלי הון" כי יש להם פחות משלנו יש. זה אבסורד. אנחנו בחובות הרבה יותר קטנים מהחובות שלהם.

הדבר הנורא והלא מוסרי – אני כן מדברת על מוסר למרות שההשלכות הכלכליות הן מרחיקות לכת ופוגעניות ומחריבות את הכלכלה – הדבר הזה סותר לחלוטין את הרעיון הדמוקרטי החדש. הוא מחזיר אותנו לפאודליזם שבו יש מערכת חוק מיוחדת לפיאודלים ואחרת לווסלים ולאריסים.
השיבוש התודעתי כאן הוא כל כך גדול עד שגם כל מערכת התגייסה ועדיין מתגייסת לגונן עליהם באיזו מערכת מוסרית מעוותת לחלוטין שבה באמת יש הכרה מאלה בזה שמגיעות להם זכויות אחרות. מגיעות להם הלוואות ענק בלי ביטחונות, מגיע להם גירוז ושימון.

כשאנחנו מעיזים לפגוע בשכר הבכירים, אנחנו רואים באיזו תחושת נפגעות ואפילו של אנדר-דוג הם באים אלינו בעזרת כל באי כוחם, עורכי הדין שלהם, הלוביסטים שלהם מתנפלים על הכנסת בתביעה נחרצת לשנות חקיקה שנוגעת לכמה עשרות אנשים, שעה שלמיליונים רבים אין פה ואין נגישות.
בעיני, העובדה שהצלחת, איתן, להביא לכך שתהיה ועדה, ואני לא נכנסת כאן לסמכויות ולהעדר סמכויות כי אני חושבת שהסמכות המוסרית ניתנת לך והסמכות הציבורית ניתנת לך. העובדה שעכשיו אנחנו יושבים ודנים סוף סוף בדבר הזה בריש גלי ואומרים שמדובר בחטא, פשע, עוון וכשל נוראי בכלכלה ובמוסר, הדבר הזה הוא הזדמנות מאוד גדולה בשבילנו לבער את הדבר הזה מקרבנו. 

הוא הגיע לשיאו בתקופת נוחי דנקנר. אתה הייתה פה איתן, אתה יודע איך מערכת שלמה גיבתה אותו, השתחוותה לפניו וכל מי שהעז לומר עליו מילה רעה על עסקאות בעלי העניין, המינופים, על ההלוואות הלא כשרות, חטף על הראש כאילו הוא מתעסק עם המלכות במלוא הדרה.
עכשיו אנחנו במידה רבה  סוגרים מעגל והכול תלוי בנו. אז בהצלחה.

<היו"ר איתן כבל:>
תודה, שלי.
ברשותכם, אני רוצה לסכם את העניין. קודם כל, כפי שאמרתי, הדיון הזה הוא בעצם עליה ויציאה לדרך ברמה הטכנית. אנחנו עדיין לא קיימנו שום דינים אל סגרנו בפתיחת הדברים שלנו איך נעבוד ואיך נפעל במהלך החקירה.
אני אומר את זה בעיקר לאנשי התקשורת. אני יודע שקל לכם לומר "ועדת החקירה לעניין פישמן" אסל זה ממש ממש אפילו עושה במידה רבה עוול לעבודה שאמורה להיעשות כאן. פישמן הוא רק אחד. עלולים להיות וכנראה עוד יהיו בתהליך הזה - - -
<יגאל גואטה (ש"ס):>
והוא גם לא הבעיה.

<היו"ר איתן כבל:>
הוא רק אחד מתוך סדרה.

אני יודע שזה מקל עליכם בכותרת, אבל אני חוזר ואומר, זו ממש לא ועדה לפישמן. היא גם ועדה לפישמן, אבל היא לא רק. חשוב שהדברים האלה ייאמרו וידגשו.

אני אומר גם לחברי עיסאווי, אני לא יודע מה תהיה התוצאה. התפקיד שלנו, אחרי שנבדוק את כל אשר החלטנו שדורש בדיקה, אנחנו בסוף גם נקבע מה תהיה התוצאה. אני אומר לך, אני אומר את זה לחברים, כבר שני לא היה אירוע פה בכנסת שתלוי באנשים שיטפלו בעניין.

אתם מכירים אותי, אינני מתיירא מאף אחד. השבוע האחרון הוכיח את זה כפל כפליים. אינני מתיירא, אינני חושש, אינני מפחד. תמצא לך איזו הטיה שאתה רוצה בעניין הזה, במובן הזה שאנחנו כאן נעשה את כל אשר נדרש להוציא את התוצאה הטובה ביותר מתחת ידנו.

ואם נצליח לגרום לכך שבעשרים השנים הקרובות, הפעולות שלנו, לא אם יהיו עוד במובן של תוצאות של עבר, אלא אם אנחנו נצליח להוציא מתחת ידנו שבעשרים השנים הקרובות אירועים מהסוג הזה לא יחזרו על עצמם, חד משמעית עשינו את עבודתנו.

<עיסאווי פריג' (מרצ):>
המלצותינו מחייבות חקיקה, את הגורמים - - -
<היו"ר איתן כבל:>
אני לא יודע, עיסאווי. אתה יודע במה זה תלוי? אתה יודע שבוועדה הזו, אחד הדברים שאסור להגיד זה "אם". כי ל"אם" אין גבולות. כי לכל "אם" יש אימא ואם ואם ואם ואתה לא מסיים. נקודת המוצא היא מה אנחנו מחליטים שאנחנו נעשה.
ולכן, סדר וניקיון כל כך חשובים לי כאן. בוועדה הזו, סדר וניקיון הופכים למהות. דהיינו, ככל שנפעל ונראה שאנחנו נקיים ויש לנו כללי אתיקה לעצמנו שלא נפגשים ולא מדברים ועוסקים אך ורק פה, שקוף, על השולחן, ככל שאנחנו נראה נוכחות ומקצועיות בדיונים, ככל שאנחנו נראה שאנחנו ממוקדים ולא משחקים משחקים שאין להם מקום פה סביב השולחן הזה, כך הציבור יכבד אותנו יותר. כך היכולת שלנו בסוף לממש את אשר אנחנו נחליט עליו כתוצר סופי של הוועדה, יבוא לידי ביטוי.

חד משמעית. אם אנחנו נגיע ברצינות הנדרשת, נתכונן לכל דיון, כפי שאמרתי לכם, בצורה המשמעותית והרצינית – ייקחו אותנו ברצינות. ואני מתכוון שייקחו אותנו ברצינות. אתם מכירים אותי, אני לא צריך להוכיח את עצמי יותר. עצם הקמת הוועדה הזאת הוא שלב, כמו שאמרה שלי, הוא לא ברור מאליו בכלל.

אני אומר את זה לחברי דב חנין, כשאנחנו מתכוונים ללכת בנתיב, הוא בפירוש בסוף, בסוף, בסוף. החלטות מהסוג הזה יכולות להתקבל כשהמערכת בנויה בצורה כושלת ולא נכונה.

<עיסאווי פריג' (מרצ):>
אתה יודע מה הפחד שלי, איתן? אני אגיד לך. אולי אני אשמע מצחיק. אתה מדבר על הקמת הוועדה, ושלי ציינה כמה חשוב שהקמנו אותה. אני פוחד – יכול להיות שאני אפתיע אתכם – שהם טמנו פח, ממש טמנו פח: תנו להם להתעסק עם הוועדה, עם הכלכלה ואנחנו - - - כאילו זרקו את זה - - -
<היו"ר איתן כבל:>
מי זה "הם"?

<עיסאווי פריג' (מרצ):>
הקואליציה.

<איילת נחמיאס ורבין (המחנה הציוני):>
מה זאת אומרת? אני לא מצליחה להבין את זה.
<עיסאווי פריג' (מרצ):>
זה הפחד שלי. את רואה שאני - - - אני חושב אחרת.
<יגאל גואטה (ש"ס):>
אבל רוב חברי הוועדה - - -

<איילת נחמיאס ורבין (המחנה הציוני):>
לא מצליחה - - -

<עיסאווי פריג' (מרצ):>
מה אני אעשה, איילת, אני חושב אחרת - - -

<היו"ר איתן כבל:>
עיסאווי, איילת, זה מיותר. עיסאווי - - -
<עיסאווי פריג' (מרצ):>
תסביר לה מה שאמרתי.

<היו"ר איתן כבל:>
אני אסביר. קודם כל, יש רוב לקואליציה פה. אני רוצה להבהיר לך את זה. אם הדיון ילך קואליציה/אופוזיציה, גם הם אכלו אותה וגם אנחנו אכלנו אותה.

<יגאל גואטה (ש"ס):>
הנה אני מודיע: אני אופוזיציה. 
<איילת נחמיאס ורבין (המחנה הציוני):>
מתאים לך.

<יגאל גואטה (ש"ס):>
אופוזיציה לבנקים, לא אופוזיציה - - -

<היו"ר איתן כבל:>
דבר שלישי, חשיבה כזו מקלקלת את השורה. אתה לא יכול כל היום להסתובב כפרנואיד בתוך הבניין הזה. אם אני הייתי מתייחס לעבודתי פה כל השני כפרנואיד, לא הייתי מגיע לאן שהגעתי. זה תלו בך.
<עיסאווי פריג' (מרצ):>
אני מקווה שאני טועה.

<היו"ר איתן כבל:>
תשמע, עיסאווי, אפשר על כל דבר - - -

<שלי יחימוביץ (המחנה הציוני):>
לפעמים היה עדיף שהיית פרנואיד - - -
<היו"ר איתן כבל:>
זה גם נכון. גברתי צודקת, אבל לא בבניין.
<יגאל גואטה (ש"ס):>
מה הוא אמר בסך הכול? הוא אמר שהוא סובל מפחדים. ניקח את זה בהתאם.

<היו"ר איתן כבל:>
עיסאווי, העניין ברור. אני רוצה להתקדם.

<איילת נחמיאס ורבין (המחנה הציוני):>
הבנתי גם.

<היו"ר איתן כבל:>
אני רוצה לחזור ולומר, העניין של נוכחות, אני לא מתכוון לוותר עליו. אני אעשה את הכול שהדיונים שלנו יתקיימו בראשון או בחמישי, לפי הרוב. אין מצב, לי כבר ברור שהדיונים לא יכולים להתקיים במקביל בימים שני ושלישי.
יש כאן יושבי-ראש ועדות. יושב-ראש ועדת הכספים שהוא חבר בוועדה, יש את יושב-ראש ועדת הכנסת ואותי כיושב-ראש ועדת כלכלה – כבר מניתי שלושה מיושבי-הראש הכי פעילים בתוך הבית הזה. ולכן אני כבר אומר לכם שזה יהיה או בראשון או בחמישי בהגדרה. אני אפילו לא מתלבט.

יש שלושה אנשים מרכזיים בתוך הוועדה הזו ולא יכול להיות שאני אצטרך – רק סידור הלו"ז בין השלושה הוא בלתי אפשרי וכבר גומר את העסק הזה. לכן, כמו שאמרתי, או ראשון או חמישי. הם יתקיימו באולם ירושלים, רוב הסיכויים. את התובנה הזו למדתי תוך כדי.

כמו שאמרתי, אתי תכין לנו גם כללי אתיקה שאנחנו נביא אותם לפה וכולנו נחתום עליהם. וגם ללא קשר אם תהיה חקיקה או לא תהיה חקיקה, כולנו, ברגע שנחתום, נהיה מחויבים להם ובכוונתי גם לפעול על פי כללי האתיקה האלה. דהיינו, מי שלא יהיה נוכח כמו שקבענו ב-50% מהדיונים, אני לא אאפשר לו להשתתף בהצבעות.
כאן יהיה תמיד לפחות 50% תמיד בכל דיון. זה יהיה ברור כי מסתכלים עלינו בדברים האלה. לכן אמרתי, סדר וניקיון בתהליך הזה, המשמעות שלו היא לא פחותה מהאופי והיכולת שלנו לחקור או לדבר עם האנשים שיבואו בפנינו. אני מאמין בזה באמונה שלמה.

אני יכול רק לומר לכם שהצוות של ועדת הכלכלה או חלקו יהיה הצוות שילווה את ועדת החקירה. אתי תהיה היועצת המשפטית שלנו וילווה אותה איתי. תודה, אני שמח שגם זה נסגר באופן הזה.
לא תלווה אותנו כמנהלת הוועדה על כל המשתמע מכך. שאקו ילווה את הצוות המקצועי שילווה אותנו בוועדה.

תאמינו בעצמכם. אני מאמין בכם. אני חושב שיש כאן נבחרת מצוינת, מהטובות שיכולות היו להיות כאן בבית המחוקקים מכל סיעות הבית. אני סמוך ובטוח שנוציא מתחת ידנו את התוצאה הטובה ביותר.
אני נחוש לעשות את העבודה ולהוציא את כל המסקנות הנדרשות ללא מורא, ללא חשש. עצם העובדה שכשראיתי באותו דיון בוועדת הכנסת את כל הרגולטורים בחדר אחד, מה שלא זכיתי לראות בחיים, בכל שנותיי בכנסת, רק זה מראה כמה אנחנו צודקים בתהליך שלנו.
חברים, תודה רבה לכם. הישיבה נעולה.

<הישיבה ננעלה בשעה 10:50.>

